รัฐบาลไทย-ข่าวทำเนียบรัฐบาล-ดีพร้อม ปักหมุด 5 ภาค ผุดงานแฟร์ หวังปลุกเศรษกิจไทยทั่วประเทศ หลังงานแฟร์นครศรี ปชช. แห่เที่ยวทะลักกว่า 1 แสนคน สร้างมูลค่าเศรษฐกิจได้กว่า 340 ล้านบาท
วันพฤหัสบดีที่ 28 ธันวาคม 2566
28/12/2566
ดีพร้อม ปักหมุด 5 ภาค ผุดงานแฟร์ หวังปลุกเศรษกิจไทยทั่วประเทศ หลังงานแฟร์นครศรี ปชช. แห่เที่ยวทะลักกว่า 1 แสนคน สร้างมูลค่าเศรษฐกิจได้กว่า 340 ล้านบาท
ดีพร้อม ปักหมุด 5 ภาค ผุดงานแฟร์ หวังปลุกเศรษกิจไทยทั่วประเทศ หลังงานแฟร์นครศรี ปชช. แห่เที่ยวทะลักกว่า 1 แสนคน สร้างมูลค่าเศรษฐกิจได้กว่า 340 ล้านบาท
กรุงเทพฯ 27 ธันวาคม 2566 กระทรวงอุตสาหกรรม โดยกรมส่งเสริมอุตสาหกรรม หรือดีพร้อม เดินหน้าต่อเนื่องจัดงานแฟร์ ปักหมุด 5 ภาค หวังกระตุ้นเศรษฐกิจทั่วประเทศ หลังกระแสตอบรับอุตสาหกรรมแฟร์ เมืองใต้ 2023 นครศรีธรรมราช “ช้อป ชิม เที่ยวเพลิน เดินหลาด” ระหว่างวันที่ 29 พฤศจิกายน - 3 ธันวาคม 2566 ที่ผ่านมา ได้รับการตอบรับจากกลุ่มเป้าหมายและประชาชนในพื้นที่เข้าชมงานตลอด 5 วัน อย่างล้นหลาม เผยยอดผู้เข้าชมงานกว่า 1 แสนคน โดยเฉพาะผู้ประกอบการและประชาชนในพื้นที่และจังหวัดใกล้เคียงให้ความสนใจเข้ารับบริการโครงการ/กิจกรรมต่าง ๆ กว่า 5,600 คน และเกิดมูลค่าทางเศรษฐกิจรวมกว่า 340 ล้านบาท
นางสาวพิมพ์ภัทรา วิชัยกุล รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรมได้มอบหมายให้ กรมส่งเสริมอุตสาหกรรม หรือ ดีพร้อม เป็นหน่วยงานหลักในการเดินหน้าจัดงาน “อุตสาหกรรมแฟร์เมืองใต้ 2023 นครศรีธรรมราช” ระหว่างวันที่ 29 พฤศจิกายน – 3 ธันวาคม 2566 ณ ลานอเนกประสงค์ ตลาดเสาร์อาทิตย์ ถนนพัฒนาการคูขวาง อําเภอเมือง จังหวัดนครศรีธรรมราช โดยผนึกกําลังระดมสุดยอดผู้ประกอบการภาคอุตสาหกรรมชั้นนําของประเทศ ผู้ประกอบการเอสเอ็มอีและวิสาหกิจชุมชนในพื้นที่และจังหวัดใกล้เคียง หน่วยงานพันธมิตรภาคีเครือข่ายทั้งภาครัฐและเอกชน และหน่วยงานภายใต้สังกัดกระทรวงอุตสาหกรรม ร่วมจัดแสดงนวัตกรรมและเทคโนโลยี สินค้าและบริการที่ทันสมัย ภายใต้แนวคิด การส่งเสริมโอกาสทางธุรกิจเขตพื้นที่ภาคใต้ (Southern Industrial Fair) เพื่อแสดงศักยภาพของผู้ประกอบการไทยและกระตุ้นเศรษฐกิจในเชิงพื้นที่จากการออกร้านของผู้ประกอบการภาคอุตสาหกรรม เอสเอ็มอี และวิสาหกิจชุมชนกว่า 300 ร้านค้า รวมถึงเป็นการมอบของขวัญปีใหม่ส่งท้ายปีและช่วยลดค่าครองชีพให้กับประชาชนจังหวัดนครศรีธรรมราชและจังหวัดใกล้เคียง ตลอดจนช่วยพัฒนาพี่น้องประชาชนชาวใต้สู่การเป็นผู้ประกอบการพร้อมสร้างความเข้มแข็งในชุมชน อันจะเป็นพลังสําคัญในการขับเคลื่อนเศรษฐกิจประเทศไทย
สําหรับผลการจัดงานอุตสาหกรรมแฟร์เมืองใต้ 2023 นครศรีธรรมราช ที่ผ่านมา รวมจํานวน 5 วัน ได้รับการตอบรับจากผู้เข้าชมงานเป็นอย่างดี โดยมียอดผู้เข้าร่วมชมงานกว่า 1 แสนคน ยอดผู้เข้าร่วมฟังการสัมมนาเพิ่มองค์ความรู้ จํานวนกว่า 3,000 ราย ขณะที่ยอดขายภายในงาน ซึ่งเน้นการนําสินค้ามาทดสอบตลาดของผู้ประกอบการที่ได้รับการส่งเสริมและพัฒนาผลิตภัณฑ์จากกระทรวงอุตสาหกรรมเพื่อยกระดับศักยภาพการประกอบการสู่ยุค Now Normal มียอดการจําหน่วยรวมทั้งสิ้นกว่า 8 ล้านบาท ยอดรับบริการขอสินเชื่อภายในงาน รวมจํานวนทั้งสิ้น 212 ล้านบาท ยอดผู้ขอรับบริการคําปรึกษาแนะนําโครงการ/กิจกรรมของกระทรวงอุตสาหกรรม จํานวน 2,520 ราย แบ่งเป็น โซนสุขสันต์วันทําธุรกิจ Happiness & Business จํานวน 600 ราย โซนดีพร้อมดิจิทัลสร้างฝันให้ธุรกิจเป็นจริง จํานวน 640 ราย โซน AGRO Solution จํานวน 260 ราย โซนสร้างสรรค์เติมฝันให้ดีพร้อม จํานวน 40 ราย โซนขยายธุรกิจด้วยสถาบันการเงิน จํานวน 15 ราย และยอดขอรับบริการเปลี่ยนถ่ายน้ํามันเครื่องฟรี จํานวนทั้งสิ้น 965 คัน นอกจากนี้ ยังมีการจับคู่ทางธุรกิจระหว่างผู้ประกอบการ (Business Matching) จํานวน 60 คู่ ก่อให้เกิดมูลค่ามากกว่า 120 ล้านบาท โดยสามารถสร้างมูลค่าทางเศรษฐกิจในภาพรวมได้กว่า 340 ล้านบาท
นางสาวพิมพ์ภัทรา กล่าวว่า การจัดงานอุตสาหกรรมแฟร์ฯ ในครั้งนี้ ได้รับกระแสตอบรับจากผู้ประกอบการและพี่น้องประชาชนจังหวัดนครศรีธรรมราชและจังหวัดใกล้เคียงเป็นอย่างดี นอกจากเป็นของขวัญปีใหม่ส่งท้ายปีให้กับพี่น้องประชาชนในพื้นที่เพื่อช่วยลดค่าครองชีพแล้ว ยังถือเป็นอีกหนึ่งเครื่องมือทางการตลาดที่ช่วยผลักดัน ฟื้นฟู และกระตุ้นเศรษฐกิจไทยในเชิงพื้นที่ให้เติบโตมากขึ้น รวมทั้งสอดรับกับ 6 นโยบายสําคัญเพื่อการพัฒนา และยกระดับภาคอุตสาหกรรมอีกด้วย ทั้งนี้ ในปี 2567 กระทรวงอุตสาหกรรม นอกจากจะเดินหน้ายกระดับศักยภาพภาคอุตสาหกรรมอย่างต่อเนื่องด้วยแนวทางการผลักดันอุตสาหกรรมสู่การเติบโตอย่างยั่งยืนภายใต้เศรษฐกิจ และสังคมยุคใหม่ รวมทั้งการพัฒนาชุมชนโดยบริบทของอุตสาหกรรมที่เน้นการมีส่วนร่วมมากยิ่งขึ้น กระทรวงอุตสาหกรรม ยังได้วางแผนเดินหน้าจัดงานแฟร์ในพื้นที่ 5 ภาค ทั่วประเทศ เพื่อฟื้นฟูและกระตุ้นเศรษฐกิจของไทยให้กลับมาคึกคัก โดยจะดึงเอาจุดเด่นและศัยภาพของแต่ละพื้นที่มาเป็นแนวคิดของการจัดงานแฟร์ในแต่ละภาค อันจะเป็นเป็นกลไกสําคัญในการขับเคลื่อนเศรษฐกิจระดับภูมิภาคได้เป็นอย่างดี และคาดว่าจะสามารถกระตุ้นเศรษฐกิจเพิ่มขึ้นกว่า 1,000 ล้านบาท นางสาวพิมพ์ภัทรา กล่าวทิ้งท้าย